Document ID: 32003R0261

Ir-Regolament tal-Kummissjoni (KE) Nru. 261/2003
tat-12 ta’ Frar 2003
dwar l-awtorizzazzjoni provviżorja ta’ użi ġodda ta’ addittivi fl-għalf ta’ l-annimali
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar addittivi fl-għalf [1], kif l-aħħar emendata bir-Regolament (KE) Nru. 1756/2002 [2], u b’mod partikolari l-Artikoli 3 u 9e tagħha,
Billi:
(1) id-Direttiva 70/524/KEE issemmi li użu ġdid ta’ addittiv li diġà hu awtorizzat jeħtieġ l-awtorizzazzjoni tal-Komunità skond l-Artikolu 4 tad-Direttiva.
(2) id-Direttiva 70/524/KEE issemmi li awtorizzazzjoni provviżorja ta’ addittiv ġdid biex jintuża fl-għalf jew użu ġdid ta’ addittiv li diġà hu awtorizzat tista’ tingħata jekk il-kondizzjonijiet stabbiliti f’dik id-Direttiva huma sodisfatti u jekk hu raġonevoli li jiġi ssoponut, bir-riżultati disponibbli, li meta jintuża fl-ikel ta’ l-annimali għandu wieħed mill-effetti mniżżla fl-Artikolu 2(a) ta’ dik id-Direttiva. Awtorizzazzjoni provviżorja bħal din tista’ tingħata għal perijodu li ma jaqbiżx l-erba’ snin fil-każ ta’ addittivi mniżżla fil-Parti II ta’ l-Anness C ma’ dik id-Direttiva.
(3) Informazzjoni ġdida ngħatat mill-kumpanniji produtturi fl-appoġġ għall-applikazzjoni biex tiġi estiża għall-kategoriji ġodda ta’ l-annimali l-awtorizzazzjoni taż-żewġ preparamenti ta’ enzimi stabbiliti fl-Anness I u II ma’ dan ir-Regolament, u li huma mniżżla taħt in-Numru 50 u 51 fl-Annessi mad-Direttiva 70/524/KEE, għall-kategoriji ġodda ta’ l-annimali.
(4) Il-valutazzjonijiet ta’ l-applikazzjonijiet għall-awtorizzazzjoni mogħtija fir-rispett ta’ l-użu ġdid tal-preparazzjonijiet ta’ enzimi stabbiliti fl-Anness I u II, juru li l-kondizzjonijiet imsemmija fl-Artikolu 9e(1) tad-Direttiva 70/524/KEE huma sodisfatti, u l-estensjonijiet ta’ użu għandhom għalhekk jiġu awtorizzati fuq bażi provviżorja għal perijodu ta’ erba’ snin.
(5) Il-valutazzjonijiet ta’ l-applikazzjonijiet juru wkoll li ċerti proċeduri jistgħu jkunu meħtieġa biex jipproteġu lill-ħaddiema minn esposizzjoni għall-addittivi stabbiliti fl-Annessi I u II. Dawn il-protezzjonijiet għandhom madankollu jiġu assigurati mill-applikazzjoni tad-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri li jinkoraġixxu titjib fis-sigurtà u s-saħħa tal-ħaddiema fuq il-post tax-xogħol [3].
(6) Il-Kumitat Xjentifiku għan-Nutrizzjoni ta’ l-Annimali ta opinjoni favorevoli relatata mas-sigurtà ta’ dawn il-preparazzjonijiet, skond il-kondizzjonijiet stabbiliti fl-Annessi ma’ dan ir-Regolament.
(7) Il-miżuri provduti f’dan ir-Regolament huma skond l-opinjoni tal-Kumitat Permanenti dwar l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Il-preparazzjonijiet li huma parti mill-grupp "Enzimi" imniżżla fl-Anness I u II huma awtorizzati għal użu bħala adittivi fin-nutrizzjoni ta’ l-annimali taħt il-kondizzjonijiet stabbiliti f’dawn l-Annessi.
Artikolu 2
Dan ir-Regolament għandu jidħol fis-seħħ l-għada ta’ meta ssir il-pubblikazzjoni fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta’ Frar 2003.

Labels: 0
17
16
6